Mogens Glistrup

Mogens Glistrup (født 28. mai 1926 Rønne, død 1. juli 2008 i Kongens Lyngby) var en dansk høyrepopulistisk politiker og selverklært rasist. Glistrup, som var utdannet jurist, grunnla i 1972 Fremskridtspartiet med et program for kraftig reduksjon av skatter og byråkrati, samt mot innvandring fra den tredje verden. Partiet gjorde et brakvalg i 1973 og fikk 28 mandater i Folketinget, der Glistrup satt sammenhengende frem til 1983, og deretter i perioden 1987–1990.

Glistrup ble i 1983 dømt til fengsel i 18 måneder for skattesvik. Siden rundt 1980 var kampen for et muslimfritt Danmark en av Glistrups fanesaker, og han ble i 2005 dømt til 20 dagers ubetinget fengsel for rasisme. I 1992 ble han også angrepet av antirasister utenfor Haraldsheimen Ungdomsherberge i Oslo i forbindelse med at han var invitert til landet av norske høyreekstremister.

I 1990 ble Glistrup ekskludert fra Fremskridtspartiet fordi han hadde laget et parti i partiet, Trivselspartiet. Dette partiet, som blant annet hadde et listesamarbeid med det kommunistisk inspirerte Fælles Kurs, fikk aldri noen valgsuksess, og Glistrups betydning ble stadig mindre. Han ble tatt opp i Fremskridtspartiet igjen i 1998. I 2004 meldte han seg ut igjen, men ombestemte seg raskt, og ble tatt opp igjen som livsvarig æresmedlem.

Referanser 

Personer fra Rønne
Folketingsmedlemmer fra Fremskridtspartiet
Partiløse folketingsmedlemmer
Ansatte ved Københavns Universitet
Dansker dømt for forbrytelser
Personer dømt for økonomisk kriminalitet
Rasisme
Høyreekstremisme